आईपीएल में सौरव गांगुली की वापसी  
आईपीएल में एक बार फिर सौरव गांगुली की टीम में वापसी हो गई है। नाइटराइडर्स से बाहर होने के बाद पुणे वॉरियर्स ने सौरव में दिलचस्पी दिखाई थी।
भारत के पूर्व कप्तान सौरव गांगुली की मंगलवार को आईपीएल में नाटकीय वापसी हो गई। खराब दौर से जूझ रही पुणे वॉरियर्स ने घायल तेज गेंदबाज आशीष नेहरा की जगह उन्हें अनुबंधित किया है।  पुणे वॉरियर्स के टीम निदेशक अभिजीत सरकार ने कहा, हम आशीष नेहरा की फिटनेस रिपोर्ट का इंतजार कर रहे थे और रिपोर्ट कल ही आई है। मैं गांगुली से पहले ही से संपर्क में था। सौरव को क्रिकेट का इतना अनुभव है जो टीम के काम आएगा। हमने कल रात को उनके नाम पर मुहर लगाई। पहले तीन सत्र में कोलकाता नाइट राइडर्स के साथ खेलने वाले गांगुली को जनवरी में हुई नीलामी में किसी टीम ने नहीं खरीदा था। उन्होंने केकेआर का मेंटर बनने से भी इनकार कर दिया था। पहले कोच्चि टस्कर्स केरल ने उन्हें खरीदने की कोशिश की जिसे आईपीएल संचालन परिषद ने नामंजूर कर दिया। उन्होंने पुणे के साथ अनुबंध किया है जिससे लगातार छह मैच हार चुकी टीम को संबल मिलेगा।